Ռուսլանա Կորշունովա

**Ռուսլանա Սերգեևնա Կորշունովա** (, ), ղազախ-ռուս մոդել։ Նորաձևության ոլորտում նա հայտնիություն է ձեռք բերել, հայտնվելով այնպիսի ամսագրում, ինչպիսին է «Վոգ»-ը, ինչպես նաև աշխատելով դիզայներներ Վերա Վոնգի և Նինա Ռիչիի հետ։ Կորշունովայի անսպասելի մահը դարձել է միջազգային ուշադրության երկարամյա վիճելի թեմա։

## Վաղ կյանք և կարիերա
Ծնվել է 1987 թվականի հուլիսի 2-ին Ղազախականի Խորհրդային Սոցիալիստական Հանրապետության Ալմաթի քաղաքում։ Նրա հայրը՝ Սերգեյ Կորշունովը մահացել է 1992 թվականին, երբ Ռուսլանան հինգ տարեկան էր։ Ռուսլանայի մայրը՝ Վալենտինան և ավագ եղբայրը՝ Ռուսլանը ապրում են Ղազախստանում։ Ռուսլանան տիրապետում էր ռուսերենի, ղազախերենի, անգլերենի և գերմաներենի։

Կորշունովային նկատել են 2003 թվականին, երբ «All Asia» ամսագիրը ներկայացրել է Ալմաթիի տեղական գերմաներեն ակումբը, որը այդ ժամանակ հաճախում էր Ռուսլանան։ Հոդվածում ընդգրկված Ռուսլանայի լուսանկարը գրավել է «Models 1» գործակալության ուշադրությունը, որի աշխատակից Դեբի Ջոնսը գտնում է 15-ամյա Ռուսլանային և պայմանագիր է կնքում նրա հետ։ Վաղ աշխատանքներում իր՝ մինչ ծնկները հասնող երկար և շագանակագույն մազերի համար Ռուսլանան ստանում է «Ռուս Ռապունցել» մականունը։ Կորշունովային ներկայացրել են հետևյալ գործակալությունները՝ «IMG» (Նյու Յորք, Փարիզ, Լոնդոն և Միլան), «Beatrice» (Միլան), «Traffic Models» (Բարսելոնա), «Marilyn Model Agency»-ն և «iCasting»-ը Մոսկվայում, որոնք իր առաջին գործակալություններն էին։ 2005 թվականին բրիտանական «Վոգը» Կորշունովային անվանել է «դեմք, որը ոգևորեցնող է»։ Ռուսլանան հայտնվել է ֆրանսիական «Elle» և ռուսական «Վոգ» ամսագրերի շապիկներին։ Նա նաև հանդիսացել է հետևյալ ընկերությունների և դիզայներների գովազդային մոդել՝ «Nina Ricci», «Blugirl by Blumarine», «Clarins, «Ghost», «Girbaud», «Kenzo Accessories», «Marithé & François», «Max Studio», «Մոսկինո», «Old England», «Pantene Always Smooth», Փոլ Սմիթ և «Վերա Վոնգ»։

## Մահ
Կորշունովան մահացել է 2008 թվականի հունիսի 28-ին, ՀՀ ժամանակով 14։ 30-ի սահմաններում՝ ընկնելով Մանհեթենի իր բնակարանի պատշգամբից։ Ոստիկանությունը հայտնել է, որ Ռուսլանայի տանը կյանքի դիմադրության ոչ մի նշաններ չեն հայտնաբերվել և որ ամենայն հավանականությամբ աղջիկն ինքնասպան է եղել։ Ռուսլանայի ընկերներից մեկն ասել է, որ նա նոր էր վերադարձել փարիզյան գործուղումից և ինքնասպանություն գործելու ոչ մի ակնհայտ պատճառ չկար։ Կորշունովան պլանավորում էր նշել իր 21-ամյակը չորեքշաբթի՝ Փենսիլվանիայում։ Ռուսլանայի նախկին ընկեր Արտեմ Պերչենոկը նշել է, որ նրա մահից մի քանի ժամ առաջ, միասին «Ուրվական» ֆիլմը դիտելուց հետո, նա աղջկան տուն է ուղեկցել։ «Ես զգում էի, որ նա եկել է հրաժեշտ տալու»,- նշել է Պերչենոկը։ Այնուամենայնիվ, Կորշունովան մի քանի սրտաճմլիկ և բարկացած հրապարակումներ է կատարել իր սոցցանցերում։ Կորշունովան իր ամենահիշարժան գրառումն է կատարել 2008 թվականի մարտին՝ «Ես այնքան մոլորված եմ։ Ես երբևէ կգտնե՞մ ինքս ինձ»։

Փորձագետները նրա եղունգների տակ այլ մաշկի հետքեր չեն հայտնաբերել։ Կորշունովայի մայրը չէր հավատում իր դստեր ինքնասպանությանը․ «Նա ինձ պատմել է իր աշխատանքի հետ կապված խնդիրների մասին դեռ մեկ տարի առաջ։ Նա ցանկանում էր դադարեցնել իր մոդելային կարիերան։ Ներկայումս ամեն բան կարգին էր։ Եթե նա աշխատավայրում խնդիրներ ունենար, ապա ինձ կասեր»,- ասել է Վալենտինան։

Մուհամմադ Նաքիբը, Կորշունովայի շենքի դռնապանը, նշել է՝ «Ես ապշել էի, երբ տեսա նրան գետնին։ Նա փողոցի վրա էր, փոքրիկ և անպաշտպան, արյան մեջ կորած, շրջապատված ամբոխով։ Նրա ձեռքերն ու վիզը կոտրված էին»,- նշել է տղամարդը։ Նաքիբն անմիջապես կասկածել է՝ «Միայն հաջորդ օրը ես հասկացա, որ ինչ-որ բան այն չէ։ Դա իր մազերն էին։ Դրանք ավելի կարճ էին, քան ես նրան տեսել էի նախորդ գիշեր՝ ուրախ և կյանքով լի։ Այնպիսի տպավորություն էր, որ նրա մազերը շտապ կտրել էին, քանի որ ծայրերն անհավասար էին»։ Ռուս դիահերձող Սերգեյը, ով Մոսկվայի մորգում աշխատել է աղջկա դիմահարդարման վրա, նշել է՝ «Մազերը կարող էին ընկնել ուժեղ հարվածի պատճառով, բայց դրանք չէինք կարող կարճանալ։ Երբ դիակը պատրաստում էի թաղմանը, նկատեցի, որ մազերը շատ վատ վիճակում են։ Ես նույնիսկ առաջարկեցի նրան պարիկ գտնել, բայց հարազատները մերժեցին։ Ծայրերը անհարթ էին, ասես ինչ-որ մեկը մկրատով կտրել էր դրանք»։ Ըստ դռնապանի վկայության, Ռուսլանայի մահվան օրը ոչ մի անծանոթ կամ տարօրինակ անձ նկատելի չի եղել շենքում։ Բակի ետնամուտքը տեսանելի է դռնապանի համար և ոչ ոք չէր կարող ընդունարանից աննկատ անցնել։ Իր վերջին այցելության ժամանակ, Կուրշունովայի մայրը կանգ է առել բնակարանում։ Կորշունովայի ընկերների խոսքով՝ Վալենտինան մի քանի ժամ անցկացրել է բնակարանի դռան մոտ։ Նա դեռ տեղական ոստիկանությունից պատասխաններ ստանալու հույս ունի։ 2008 թվականի հուլիսի 7-ին Կորշունովային թաղել են Մոսկվայի Խովանսկոե գերեզմանատանը։ «Կոմսոմոլսկայա պրավդային» տված հարցազրույցում աղջկա մայրը նշել է, որ Ռուսաստանի մայրաքաղաքն իր դստեր սիրելի քաղաքներից էր և որ Ռուսլանան կցանկանար, որ իր սիրելի Մոսկվան լինի իր վերջին հանգստավայրը։

### Կապը Ջեֆրի Էփշթեյնի հետ
2024 թվականի հունվարին սեռական հանցագործ Ջեֆրի Էփշթեյնի մասին փաստաթղթեր են հրապարակվել, և պարզվել է, որ Ռուսլանան Էփշթեյնի կղզի է այցելել իր մահից երկու տարի առաջ։

### «Վարդերի աշխարհ» տեսություն
Բրիտանացի պրոդյուսեր և ռեժիսոր Պյոտր Պոմերանցևը մի վարկած է առաջ քաշել, թե Կորշունովայի ինքնասպանությունը կապված է եղել աղջկա՝ «Վարդերի աշխարհ» վիճահարույց մոսկովյան կազմակերպության հետ, որն իրեն բնութագրում է որպես «մարզում` անհատականության զարգացման համար»։ Կորշունովայի մահվան մասին վավերագրական ֆիլմի ուսումնասիրության ժամանակ Պոմերանցևն իմացել է, որ մոդելը երեք ամիս մասնակցել է «Վարդերի աշխարհ»-ի վերապատրաստման դասընթացներին։ Այս հավաքները, որոնք խրախուսում են մասնակիցներին կիսվել իրենց ամենավատ փորձառություններով, մոդելավորվել են «Լայֆսփրինգ»-ի օրինակով, որի հակասական մեթոդները 1980-ականներին ԱՄՆ-ում հոգեկան առողջության վնասների համար բազմաթիվ դատական հայցերի առարկա են դարձել։ Կորշունովան մարզումների է մասնակցել ընկերուհու՝ ուկրաինացի մոդել Անաստասիա Դրոզդովայի հետ, ով 2009 թվականին նույն պայմաններում ինքնասպանություն է գործել։ Երկու կանանց ընկերները հայտնել են նրանց վարքագծի փոփոխության մասին՝ մի քանի ամիս թրեյնինգներից հետո։ Կորշունովան դարձել է ագրեսիվ, իսկ Դրոզդովայի մոտ զգացվել է տրամադրության տատանումներ և աղջիկը դարձել է մեկուսացված, ինչպես նաև երկուսն էլ նիհարել են։ Երեք ամիս մարզումներից հետո Կորշունովան վերադարձել է Նյու Յորք՝ աշխատանք փնտրելու, որտեղ կատարել է մոլորված զգալու իր գրառումները։ Cult Education Forum-ի ղեկավար Ռիկ Ալան Ռոսը պնդում է, որ այնպիսի կազմակերպություններ, ինչպիսին է «Վարդերի աշխարհ»-ը, «աշխատում են թմրամիջոցների պես. թրեյնինգները դառնում են նրանց կյանքը, իսկ առանց դրա նրանք դատարկվում են»։ «Վարդերի աշխարհ»-ից հեռանալուց միայն ամիսներ անց Կորշունովային մահացած են գտնում։

## Ծանոթագրություններ

## Արտաքին հղումներ

Կատեգորիա:Ռուս մոդելներ